ગોડાદરા-ડિંડોલીમાં બાળકીઓ સાથે દુષ્કર્મ અને હત્યાની ઉપરાછાપરી ઘટનાઓ છતાં પોલીસ આ વિસ્તારોમાં પોતાની હાક અને ધાક નહીં જમાવી શકી હોવાનું ફરી એકવખત પુરવાર થયું છે. પરિવાર અને સમાજમાં રોષની લાગણી તીવ્ર છે પરંતુ તેથી શું? માંડ સાડા ત્રણ વરસની કુમળી બાળકીએ તો નરકથી પણ બદતર મૃત્યુ જોવું પડ્યું. બે પુત્રી અને એક ચાર માસનો પુત્ર ધરાવતા ગોડાદરાના આ ગરીબ પરિવાર માથે તો હાલ આભ તૂટી પડ્યું છે. રવિવારે આઠ વાગ્યાના અરસામાં તેમની આ દિકરી ઘર સામે જ રમવા ગઈ હતી તે પાછી જ ન ફરી. તેના ગુમ થયાની ફરિયાદ નોંધાવ્યાના બીજા દિવસે સાંજે 4 વાગ્યે બાળકી જે ઘરમાં રહેતી હતી તે તેની બરાબર નીચેના ઘર(રૂમ)નો દરવાજો બંધ હતો. પોલીસે તે દરવાજો તોડીને જોતા ચોકડીમાં એક ચોખા ભરવા માટે વપરાતો પ્લાસ્ટિકનો કોથળો પડેલો હતો અને તેની ઉપર એક થાળ ઊંધો મૂકી દેવામાં આવ્યો હતો. પોલીસને અંદાજો આવી જ ગયો અને જેવો કોથળો ઉંચક્યો કે બાળકીના પગ જોઈને ત્યાં ઉપસ્થિત લોકોના ધ્રુજી ઉઠ્યા હતા. ગુમ થયેલી બાળકીની લાશ તેના જ ઘરની નીચેના ઓરડામાંથી મળી હતી. જ્યારે પોલીસ કમિશનરે આ બાળકીને શોધવા લિંબાયત પોલીસ, ક્રાઇમ બ્રાન્ચ, પીસીબી, એસઓજી સહિતની 11 ટીમો બનાવી હતી પરંતુ આ ટીમો બાળકીને બચાવી શકી નહીં.